0768670620 NA SHEILA KATIKULA-MWANZA  UVUVI  haramu umeelezwa kuwa tatizo sugu  ndani ya Ziwa Victoria kutokana na vijana wengi  kutumia zana haramu katika shughuli hiyo, kitendo kinachosababisha samaki  wachanga na mazalia kuharibiwa. Kutokana na hali hiyo, Serikali imekuwa ikifanya operesheni ya kukamata nyavu na makokoro yasiyo na viwango na kuyateketeza bila kuwawezesha kupata vifaa bora ili kuendelea kuvua na kuinua uchumi wao. Kitendo cha Serikali kukamata bidhaa hizo haramu na kuziteketeza, kimekuwa kikilalamikiwa na wavuvi hao wakidai wao hawana makosa ispokuwa  wale wanaoziingiza nchini na kuziuza madukani, hivyo mara zote huomba Serikali ingefanya mpango wa kuzuiliwa mpaka bidhaa hizo ili zisiingie nchini. Pia wavuvi hao wamekuwa wakilalamika kwamba asilimia kubwa ya maduka yanayouza bidhaa hizo yanamilikiwa na viongozi wa Serikali, lakini wauzaji wakiwa ndugu zao na inafikia wakati baadhi ya bidhaa zinazokamatwa hurudishwa katika maduka hayo kwa njia  ya kinyemela. Binafsi naungana na Mkurugenzi wa Kambi ya  Fuata Nyao, Vedastus Msizu,  kwa kitendo cha kijitolea   kutoa zana  halali za  uvuvi  kwa zaidi ya vijana 12. Kiongozi ameamua  kutoa  vifaa vya uvuvi  Mitumbwi 14, injini  moja, nyavu 700 zenye thamani ya Sh  milioni  88.3 ambapo  zaidi ya vijana 45 watanufaika  na mpango huo  kwa kupata ajira. Zana  hizi zilizotolewa na mjasiriamali  huyu kwa lengo la  kusaidia  wavuvi  na   kupunguza  uvuvi haramu  ndani ya  ziwa hili, huku akisisitiza kuwa  kutolewa kwa  vifaa hivyo kutasaidia  samaki wadogo kubaki na mazalia  katika ziwa hilo. Jambo hili ni  la maana sana kwa wavuvi hawa kwani uvuvi haramu utapungua  na  hatimaye  samaki kuwa lukuki kama ilivyo kuwa hapo nyuma, kwani kwa sasa samaki wamebaki  kuwa historia  katika  ziwa hili. Uvuvi wa  kisasa una manufaa mengi   ikwemo kuokoa mazalia ya samaki  ambayo hayapo tayari kwa kitoweo na viumbe waliopo majini. Ili kuunga mkono mikakati ya  Rais Dk. John Magufuli  kwa kufufua uchumi wa viwanda, ni lazima kila mtu  kuwa na moyo wa kizalendo kwa  kufanya kazi kwa bidii na kulinda mali za nchi hii kwa kuvua samaki kwa kutumia zana halali. Ni jukumu  la  wadau na kampuni  nyingine  kuiga mfano huu wa kusaidia watu ambao wana kipato  cha chini  ili wajikwamue kiuchumi  na kukuza  uchumi wa  viwanda kwa kufanya kazi kwa bidii. Niungane na Mkurugenzi Vedastus  kwa  kuwataka wavuvi hao  kufuata sheria zilizopo kwa kutumia zana  halali  kwani wakienda kinyume na ahadi zao  watakuwa wamemtia doa  kwa sababu amejitoa katika kuwasaidia. Ikumbukwe  kuwa   Serikali imekuwa ikifanya operesheni katika ziwa hili kwa lengo la kukamata  na kukusanya  zana haramu ambazo zina madhara kwa  mazalia ya samaki  na kusahau  kuwawezesha ili kununua  zana bora  ambazo zina faida kwa ujumla na kuiondoa na uharamia. Kwenye  sherehe  hizo za  kukabidhi vifaa  hivyo  zilizohudhuriwa na viongozi kutoka  serikalini na  sekta binafsi, nilishuhudia  Mkuu wa Mkoa wa Mwanza, John  Mongela, akitoa maagizo kwa  wananchi  kujitoa  katika  kufanya  kazi  sambamba na  kutoa    ahadi   kuwa  atakayetoa   taarifa za kweli kuhusu    watu   ambao  wanafanya vitendo vya  uhalifu, ujangili ziwani  Sh 10,0000  kama  zawadi ili kupunguza  uhalifu.